147
ፆሳይ መቅዳ ዎዛና ኮሌስ
1 ጎዳ ጋላትተ!
ኑ ፆሳ ሳቦይ ሎኦ፤
እያ ሳቦይ ኡፋይስያባነ በሲያባ።
2 ጎዳይ የሩሳላመ ኦራꬃና፤
እስራኤለፐ ድኤትዳይሳታ ሺሻና።
3 ዎዛን መቅዳይሳታ ኮሌስ፤
ኤንታ ማዱንꬃ ፓꬄስ።
4 እ ፆልንቶታ ታይቡዋ ኤሬስ፤
ኤንታ ኡባ ኤንታ ሱንꬃን ሱንꬃን ፄጌስ።
5 ኑ ጎዳይ ግታ፤ እ ዎልቃማ፤
እያ አኬካስ ዛው ባዋ።
6 ጎዳይ አዳታ ዘምፕሴስ፤
ሽን ኢታታ ሳአን የጌስ።
7 ጎዳስ ጋላታ የꬅ የፅተ፤
ኑ ፆሳስ ዲꬃን የፅተ።
8 እ ሳሉዋ ሻራ ማይዜስ፤
ቢታስ እራ እሜስ፤
ዙማታ ቦላ ማታ ዶልሴስ።
9 መሄታስ ካꬅ፥
ኮሻትድ ዋስያ ቁሮ ናይታስ
ምያባ እሜስ።
10 እ ፓራታ ዎልቃንነ
ቶራንቾታ ምኖተꬃን ኡፋይተና።
11 ሽን ጎዳይ ባዉ ያየይሳታንነ
እያ ማሮታን አማነተይሳታን ኡፋይቴስ።
12 የሩሳላመ፥ ጎዳ ጋላታ!
ፅዮነ፥ ነ ፆሳ ጋላታ!
13 እ ነ ፐንግያ ኮበታ ምንꬃና፤
ነ ግዶን ደእያ ነ አሳ አንጃና።
14 እ ነ ዛዋ ሳሮተꬃን ናጋና፤
ነና ሎኦ ግስተን ካልሳና።
15 እ ባ ኪታ ቢታስ የዴስ፤
እያ ቃላይ ኤሶን ጋኬስ።
16 እ ሻች ቡሉኮዳ ምጬስ፤
ጫጋና ብዶዳ ላሌስ።
17 እ ሻቻ ሹቻዳ ሆሌስ፤
እያ ሜጉዋን ኦንካ ኤቃናዉ ዳንዳኤና።
18 እ ባ ቃላ ኪትድ ሻቻ ማይሴስ።
እ ጫርኩዋ ኪትን ሃꬅ ጎጌስ።
19 እ ባ ቃላ ያይቆባስ፥
ባ ህግያነ ዎጋ
እስራኤለስ አዋጄስ።
20 እ ሀራ ካዎተꬃታስ ሄሳ ኦꬅቤና፤
ኤንቲ እያ ህግያ ኤሮኮና።
ጎዳ ጋላትተ!