60
ፅዮነ ቦንቹዋ
1 ነ ፖኦይ ይዳ ግሾ፥ ደንዳዳ ፖእሳ፤
ጎዳ ቦንቾይ ነ ቦላ ፖአና።
2 ሄኮ፥ ꬉም ሳኣ፥ ሳካና ꬉም አሳ ካማና፤
ሽን ጎዳይ ነ ቦላ ደንዳና፤
እያ ቦንቾይ ነ ቦላ ፖአና።
3 ካዎተꬃት ነ ፖኡዋኮ፥
ካዎትካ ነ ዎንታ ፆልቀꬃኮ ያና።
4 ꬎቁ ጋዳ ነ ዩሹዋ ፄላ፤
ኡባይ እስፈ ኔኮ ያና።
ነ አደ ናይት ሃሆፐ ያና፤
ነ ማጫ ናይት ባኤትድ ኔኮ ያና።
5 ሄ ዎደ ኔኒ በአዳ ኡፋይታና፤
ነ ዎዛናይ ኡፋይሳን ኖጩ ጋና።
አባ ቦላ ደእያ ሻሎይ ኔኮ ያና፤
ካዎተꬃታ ዱረተꬃይ ነባ ግዳና።
6 ምድያመፐነ ኤፋ ቢታፈ ይዳ፥
ግማለ ዉደይ ነ ቢታ ካማና።
ዎርቃነ እፃነ ኤሄይሳት
ጎዳ ጋላታ አዋጅሸ ሳባፐ ያና።
7 ቀዳረነ ነባዮታ ዶርሳ ዉደ ኡባይ፥
ታ ያርሾ በሳ ኔኮ ያና፤
ታኒ ታ ቦንቾ ኬꬃ ቦንቻና።
8 “ሀይሳቲ ሻራዳ ዎይኮ ሆለዳ
ባንታ ኬꬃኮ ፓለይሳት ኦኔ?
9 ቱማ ዩሾይ አባን ተቀትዳ ቢታት፥
ታናን ኡፋይስ ዎꬃና፤
እስራኤለ ጌሻይ፥ ጎዳይ ህንተ ፆሳይ፥
ህንተና ቦንችዳ ግሾ፥
ታርሰሳ ማርካበት ስንꬃት ከይድ፥
ነ ናይታ ሃሆ ቢታፈ ኤንታ ብራራነ ዎርቃራ
ፆሳ ቦንቹዋስ ኤሀና።
10 “አላጋ ቢታት ነ ድርሳ ግምባና፤
ኤንታ ካዎት ነዉ ኦꬃና።
ነና ታኒ ታ ሀንቁዋን ካሰ ሾጫስ፥
ሽን ሀእ ታ ቃꬍያን ነና ማራስ።
11 ነ ፐንገት ኡባ ዎደ ዶያ ዳና፤
ካዎተꬃታ ዱረተꬃይነ
ኤንታ ካዎት ድኤትድ ኔኮ ያና መላ
ጋላስነ ቃማ ጎርደቶኮና።
12 ነዉ ኦꬆና አስ
ዎይኮ ካዎተꬅ ኡባይ ꬋያና።
13 ታ ኬꬃ በሳ ሎይꬃና መላ
ልባኖሰ ቦንቾ ግድዳ ዝጋይ፥
ፂዳይነ ፃይꬃይ ኔኮ ያና፤
ታኒ ታ ቶሁዋ ዎꬅያ በሳ ቦንቻና።
14 ነና ኡንኤꬅዳ አሳ ናይት ይድ ነዉ ሆካና፤
ነና ካꬍዳ ኡባይ ነ ስንꬃን ጎይናና።
ኤንቲ ነና፥ ‘ጎዳ ካታመ፥ ፅዮነ፥
እስራኤለ፥ ጌሻ ካታመ’ ያግድ ፄጋና።
15 “ሀይሳፈ ካሰ ኦንካ ነ ግዶራ ካንꬆና መላ
የገታዳሳነ እፀታዳሳ።
ሽን ሀእ ታኒ ነና መርናዉ ግታ ኦꬃና፤
የለተꬃ ኡባይ ነናን ኡፋይታና።
16 ኔኒ ካዎተꬃታ ማꬃ ኡያና፤
ካዎታ ꬋንꬃ ꬋማና።
ጎዳይ፥ ነና አሸይሳ፥ ዎዘይሳነ
ያይቆባ ዎልቃማ ግደይሳ ኔኒ ኤራና።
17 ናሰ ብራታ ግሾ ዎርቃ፥
ብራታ ግሾ ብራ፥ ምꬃ ግሾ ናሰ ብራታ፥
ሹቻ ግሾ ብራታ ታኒ ነዉ ኤሀና።
ታኒ፥ ሳሮተꬅ ነና አይሰይሳ፥
ፅሎተꬅ ነዉ ሀላቃ ኦꬃና።
18 ጌላተꬅ ነ ቢታን፥ ꬋዮይ ዎይኮ ቦሽ
ነ ዛዋን ስኤተና።
ኔኒ ነ ድርሳ ግምብያ፥ ‘አቶተꬃ’፥
ነ ፐንግያ፥ ‘ጋላታ’ ያጋዳ ፄጋና።
19 ጋላስ አዋ ፖኦ፥ ቃማ አጌና ፖኦ ነዉ ኮሸና፤
ጎዳይ ነዉ መርና ፖኦ፥
ነ ፆሳይ ነዉ ቦንቾ ግዳና።
20 አው ናምአንꬆ ዉለና፤
ነ አጌናይ ፖኦ አገና።
ጎዳይ ነዉ መርና ፖኦ ግዳና፤
ኔኒ ዬክዳ ጋላሳት ነዉ ግዳና።
21 ነ አሳ ኡባይ ፅሎ ግዳና፤
ኤንቲ ቢታ መርናዉ ላታና።
ኤንቲ ታኒ ታ ቦንቹዋ ቆንጭሳናዉ ቶክዳ ፑቶታ፤
ታ ኩሸ ኦሶታ።
22 ህንተ ግዶን እስ ኬꬃን ደእያ ጉꬃ አሳታ ዳርሳና፤
ኡባፈ ጉꬃ ግታ ካዎተꬅ ኦꬃና።
ታኒ ጎዳ፤ ዎደይ ጋክያ ዎደ፥
ታኒ ሄሳ ኤሶን ፖላና” ያጌስ።