2 ታርከ ማፃፋ
ጋꬃ ቆፋ
2 ታርከ ማፃፋይ ፃፈትዳይ፥ ጫሞ ግድዳ ካሰ ኤንታ ዱሳ ቆንጭሳናዉ ግዶናሽን፥ ባንታ ቢታን ዎፑ ግድ ዳናዉ ኤንታው ደእያ ኮሻ በሳናሳ። ሄሳዳካ ዳሮ ኦገራ ቆሄትድ ደእያ ድኦፐ ስምዳ፥ እስራኤለ አሳ አማኑዋ ደንꬃናነ ፆሲ ኤንታዉ ገልዳ ኡፋይሳ ቃላ በሳናሳ።
2 ታርከ ማፃፋይ ናምኡ ክፍለን ሻከቴስ።
1. ሸምፖ 1-9 ጋካናዉ ደእያ ክፍለይ ካዎ ሶሎሞነ ካዎተꬃ ዎድያ ኦዴስ። ሄ ዎደይ እስራኤለ ቢታን ሳሮይ፥ ዎልቅ፥ ድችነ ቦንቾይ ደእያ ዎደ። ሄ ዎደይ ፆሲ ጎይነትያ ቱማ ጎይኖ በሳይ ዎይኮ ፆሳ ኬꬃይ ኬፀትዳ ዎደነ አንጀትዳ ዎደ (ሸም 2-7)።
2. ሸምፖ 10-36 ጋካናዉ ደእያ ክፍለይ ካዎይ ሶሎሞነይ ሀይቅዳፐ ጉየ ይሁዳን ካዎትዳ ካዎታነ ካዎተꬃይ ሻከትዳይሳ ኦዴስ። ይሁዳ ካዎተꬃይ አያና ደኦን ዳቡርዳነ ፆነትዳ ዎደ ባንታ ደኡዋን ምንድ ደእዳ ካዎትነ ኤንቲ ቢታ ቦላ ኤህዳ ላመይ ሀ ክፍልያን ቆንጭድ በንቴስ። ሄ ካዎታፐ ጉꬃት፥ ካዋ አሳ (ሸም 14-15)፤ ካዋ እዮሳፈፃ (ሸም 17፥ 19-20)፤ ካዋ እዮኣሳ (ሸም 24)፤ ካዋ ህዝቅያሳ (ሸም 29-32)፤ ካዋ እዮስያሳ (ሸም 34-35)።
2 ታርከ ማፃፋይ ሎኦ ካዎታ ታርከ ፃላላ ግዶናሽን፥ ይሁዳ አሳ ድኦስ ጋꬅዳ ኢታ ካዎታካ በሴስ። ሄ ኢታ ካዎታ ጋሶን ክ.የ.ስ. 586 ላይꬃን የሩሳላመይ ꬋይስ፤ ፆሳ ኬꬃይካ ላለትስ።
ማፃፋ አይፈ ቆፋታ
ሶሎሞነ ጭንጫተꬃነ ዱረርተꬃ (1:1-17)
ፆሳ ኬꬃ ኬፀተꬅነ አንጀተꬅ (2:1—7:22)
ሶሎሞነ ዎድያነ እያ ሀይቁዋ (8:1—9:31)
ፑደሀ ባጋ ኮቻታ ማካላተꬅ (10:1-19)
ይሁዳ ካዎታ (11:1—28:27)
ካዋ ህዝቅያሳነ አሶረ ኦላ (29:1—32:33)
ካዋ ምናሰነ አሞነ ካዋ (33:1-25)
ህገ ማፃፋይ በንትስ (34:1—35:27)
ዉርሰꬃ ይሁዳ ካዎታ (36:1-16)
የሩሳላመ ላለተꬃነ አይሁደታ ስሙዋ (36:17-23)
1
ሶሎሞነይ ጭንጫተꬃስ ዎስስ
(1 ካዎ 3:1-15)
1 ጎዳይ እያ ፆሳይ እያራ ደእያ ግሾነ እያ ዳሮ ግታይዳ ግሾ ዳዊታ ናአይ ካዎይ ሶሎሞነይ ባ ካዎተꬃ ምንꬅስ።
2 ሶሎሞነይ እስራኤለ ኡባ፥ ሻላቃታ፥ ማቶ ሀላቃታ፥ ዳናታ፥ እስራኤለ አሳ ካለꬅያ ኡባነ ሶ አሳ ሀላቃታ ፄግድ ሺሽስ። 3 ሄሳፈ ጉየ፥ ሶሎሞነይነ ሺቅዳ አሳ ኡባይ ጋባኦናን ደእያ ꬎቃ ጎይኖ በሳ ብዶሶና። ጎዳ አይለይ ሙሰይ መላ ቢታን ኦꬅዳ ዱንካነይ ያን ደኤስ። 4 ካሰ ዳዊቲ ታቦትያስ የሩሳላመን ዱንካነ ቶክድ፥ ቅርያት-ይኣርመፐ እ ጊግስድ ዎꬅዳ በሳ ኤህስ። 5 ሁራ ናኣ ኡረ ናአይ ባፃልኤል ናሰ ብራታፐ ኦꬅዳ ያርሾ በሳይ፥ ጋባኦናን ጎዳ ዱንካንያ ስንꬃን ደኤስ። ሶሎሞነይነ ሺቅዳ አሳይ ጎዳስ ያን ጎይንዶሶና። 6 ሶሎሞነይ ዱንካንያ ስንꬃን ደእያ ናሰ ብራታፐ ኦሰትዳ ያርሾ በሳኮ፥ ጎዳ ስን ብድ፥ እስ ሙኩሉ ፁሳ ያርሾ ያርሽስ።
7 ሄ ጋላስ ቃማ ፆሳይ ሶሎሞነስ ቆንጭድ፥ “ታ ነዉ አይ እማና መላ ኮያይ?” ያግስ።
8 ሶሎሞነይ፥ “ነ ታ አዋ ዳዊታ ግታ ሲቆን ዶሳዳሳ፤ ታና እያ በሳን ካዎꬃዳሳ። 9 አቤት ጎዳዉ፥ ፆሳዉ፥ ነ ታ አዋ ዳዊታስ ካሰ ግዳ ቃላይ ፖለቶ። ነ ታና ሳአን ደእያ ባናዳ ዳርዳ አሳ ቦላ ካዎꬅዳ ግሾ፥ 10 ታ ሀ አሳ ካለꬃና መላ ታዉ ጭንጫተꬅነ አኬካ እማ። ሄስ ሀኖና እፅኮ፥ ሀ ግታ አሳ ኦን አይሳናዉ ዳንዳኢ?” ያግስ።
11 ፆሳይ ሶሎሞነኮ፥ “ነ ዱረተꬅ ዎይኮ ሻሎ ደማናዉ ዎይኮ ቦንቸታናዉ ዎይኮ ነ ሞርከት ሀይቃና መላ ዎይኮ ነ ላይꬃይ አዱቃና መላ ኦይቾናሽን ታ ነና ካዎꬅዳ ታ አሳ አይሳናዉ ጭንጫተꬅነ አኬካ ኦይችዳ ግሾ፥ 12 ነዉ ጭንጫተꬅነ አኬካ እማና። ቃስ ኔፐ ካሰ ደእዳ ካዎታስ ዎይኮ ኔፐ ጉየ ደንዳና ካዎታስ ባይና ዱረተꬅ፥ ሻሎነ ቦንቾ ነዉ እማና” ያግስ።
13 ሶሎሞነይ ዱንካነይ ጋባኦናን ደእያ፥ ꬎቃ ጎይኖ በሳፈ ስሚድ፥ የሩሳላመ ብድ እስራኤለ ቦላ ካዎትስ።
14 ሶሎሞነይ ፓራ ጋረታነ ፓራታ ሺሽስ። እያዉ እስ ሙኩሉነ ኦይዱ ፄቱ ፓራ ጋረትነ ታማነ ናምኡ ሙኩሉ ፓራት ደኦሶና። እ ኤንታ ፓራ ጋረታ ካታማታንነ ባራ የሩሳላመን ዎꬅስ። 15 ካዎይ ዎርቃይነ ብራይ የሩሳላመን ሹቻዳ ዶረታናዳ፥ ጋꬋን ቦቢ ድጭያ መላ ዝጋ ምꬅ ዳራና መላ ኦꬅስ። 16 ሶሎሞነ ፓራት ግብፀፈነ ቃወ ቢታፈ ይዶሶና። ካዋ ዛልአንቾት ኤንታ ቃወፐ ሚሸን ሻምድ ኤሆሶና። 17 ኤንቲ እስ እስ ፓራ ጋርያ ኡሱፑን ፄቱ ብራ ሳንትመን፥ እስ እስ ፓራ እስ ፄታነ እሻታሙ ብራ ሳንትመን ግብፀፈ ሻምድ፥ ህተታ ካዎታ ኡባስነ ሶረ ካዎታስ ባይዞሶና።